钦定古今图书集成/明伦汇编/官常典/第292卷 > 赵安仁
## 钦定古今图书集成/明伦汇编/官常典/第292卷 > 赵安仁

按《宋史》本传：“安仁字乐道，河南洛阳人。生而颖悟，幼
时执笔能大字，十三通经传大旨，早以文艺称。赵普、
沈伦、李昉、石熙载咸推奖之。雍熙二年，登进士第，补
梓州榷盐院判官，以亲老弗果往。会国子监刻《五经
正义》板本，以安仁善楷隶，遂奏留书之。历大理评事、

时多献赋颂。上嘉文物之盛，悉阅览，订其工拙，时称
安仁、李谔、杨亿辞雅赡，召诣中书奖谕。翌日，改迁太
常丞。真宗即位，拜右正言，预重修《太祖实录》。上出师
大名，安仁上疏曰：“臣以为有急务者三，大要者五。急
务三者：其一，激励戎臣，举劝惩之典；其二，振救边民，
行优恤之惠；其三，车驾还京，重神武之威。大要五者：
其一，选将略；其二，持兵势；其三，求军谋；其四，修军政；
其五，爱民力。”咸平三年，同知贡举。未几，知制诰，副夏
侯峤巡抚江南，还，知审刑院。尝有将校笞所部卒死，
罪议大辟，安仁以军中之令非严不整，遂获免死。继
判尚书刑部兼制置群牧使、同知三班审官院。景德
初，翰林学士梁颢召对，询及当世台阁人物，上称安
仁文行。寻颢卒，即以安仁为工部员外郎，充翰林学
士。初，孚极陈和好之利，至是，安仁从幸澶州，会北边
请盟，首命安仁撰《答书》，又独记太祖时聘问书式。辽
使韩杞至，首命接伴，凡觐见仪制，多所裁定。馆舍夕
饮，杞举橙子曰：“此果尝见高丽贡。”安仁曰：“橘橙产吴、
楚，朝廷职方掌天下图经，凡他国所产，靡不知也。今
给事中吕祐之尝使高丽，未闻有橙柚。”杞失于夸诞，
有愧色。杞既受袭衣之赐，且以长为解。将辞，复左衽，
安仁曰：“君将升殿受还书，天颜咫尺，如不衣所赐之
衣，可乎？”杞乃服以入。及姚东之至，又命安仁接伴。东
之谈次，颇矜兵强战胜。安仁曰：“老氏云：‘佳兵者不祥
之器，圣人不得已而用之。胜而不美，而美之者，是乐
杀人也。乐杀人者，不得志于天下’。”东之自是不敢复
言。王继忠将兵陷没，不能死节，而反事之，东之屡称
其材。安仁曰：“‘继忠早事藩邸，闻其稍谨，不知其他’。其
敏于酬对，切中事机类如此。”时论翕然称其得体，上
益器之，自是有意柄用。安仁又集和好以来事宜及
采古事，作《戴斗怀柔录》三卷以献。二年春，又与晁迥
等同知贡举。三年，以右谏议大夫参知政事，俄修国
史。大中祥符初，议封禅，与王钦若并为泰山经度制
置使，判兖州。礼毕，复拜工部侍郎。内外书诏有切要
者，必经其裁。进秩刑部。五年，以兵部侍郎仍兼修史，
奉祀，又同知礼仪院。八年，知贡举。三典春闱，择士平
允，是故独无讥诮。上再赐诗嘉之，寻知兼宗正卿。旧
制，官闱令凡有议奏，与寺连署。上以安仁旧德，俾知
寺以次列状取裁。寺掌玉牒属籍，梁周翰始创其制
而未备，安仁重加详定。又为《仙源积庆图》，皆统例精
简，奏置修玉牒官，事具《职官志》。《国史》成，迁右丞。是夏，
又为景灵宫副使，屡得对言事，尝奏曰：“方今治定功
成，固轶前代。陛下尚亲庶政，旰食忘倦。然而君临之
大，所宜分饬有司为式于天下。”遂诏诸司掌常务有
条例者，母或奏禀。天禧二年，改御史中丞。请给御宝
印，历书三院御史弹纠事。五月，暴疾卒，年六十一。废
朝，赠吏部尚书，谥“文定。”以其子温瑜为大理寺丞，良
规为奉礼郎，承裕为正字。安仁质直纯悫，无所矫饰，
宽恕谦退，与物无竞，虽家人仆使未尝见其喜愠。女
弟适董氏，早寡，取归给养。其甥董灵运尚幼，躬自训
导，为毕婚娶。幼少与宋元舆同学，元舆门地贵盛，待
安仁甚厚。元舆蚤卒，家绪寖替，安仁屡以金帛济之。
善训诸子，各授一经。尤嗜读书，所得禄赐，多以购书，
虽至显宠，简俭若平素。时阅典籍，手自雠校。三馆旧
阙虞世《南北堂书钞》，惟安仁家有本，真宗命内侍取
之，嘉其好古，手诏褒美。尤知典故，凡近世典章人物
之盛，悉能记之。喜诲诱后进，成其声名，当世推重之。
有集五十卷。温瑜后为国子博士。